Kommissionens beslutning

af 6. april 2000

om etablering af en foreløbig klassificering af radio- og teleterminaludstyr samt dermed tilhørende identifikationer

(meddelt under nummer K(2000) 938)

(EØS-relevant tekst)

(2000/299/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1), særlig artikel 4, stk. 1, og

ud fra følgende betragtninger:

(1) Medlemsstaterne skal give meddelelse om regulerede grænseflader, således at der kan etableres en ækvivalens imellem disse.

(2) Da det allerede er fastlagt, at visse grænseflader til radioudstyr ud fra et lovgivningsmæssigt synspunkt er ækvivalente, bør ækvivalensen imellem sådanne grænseflader fastslås midlertidigt, indtil der foretages meddelelse om de regulerede grænseflader.

(3) Eksperter fra medlemsstaterne og branchen har undersøgt bestemmelserne om klassificering af grænseflader, og det blev på grundlag af denne undersøgelse konkluderet, at det ikke ville være i forbrugernes eller tilsynsmyndighedernes interesse at indføre en omfattende klassificering eller mærkning.

(4) Medlemsstaterne har endnu ikke meddelt de grænseflader, der er genstand for national regulering.

(5) Alligevel har man kendskab til en række grænseflader, bl.a. de grænseflader, der reguleres i henhold til de fælles forskrifter, som er vedtaget i henhold til direktiv 98/13/EF.

(6) Det er hensigtsmæssigt at klassificere udstyr, der kan markedsføres på hele Fællesskabets område, og som kan tages i brug uden begrænsning, i en enkelt udstyrsklasse.

(7) Det er hensigtsmæssigt kun at forsyne denne type udstyr med en CE-mærkning.

(8) De myndigheder, der overvåger markedet, og forbrugerne har dog interesse i at blive advaret ved hjælp af identifikationen af udstyrsklasse, når der er begrænsninger for markedsføringen eller ibrugtagningen af radioudstyr.

(9) Alt udstyr, der er underlagt sådanne begrænsninger, kan dog midlertidigt samles i en enkelt udstyrsklasse.

(10) Der vil eventuelt blive behov for flere klasser, efter at medlemsstaterne har meddelt deres regulerede grænseflader.

(11) Det vil være hensigtsmæssigt i denne beslutning ikke at foretage nogen uddybende beskrivelse af klasserne med udgangspunkt i udstyrstyperne. Kommissionen vil derfor efter høring af det stående udvalg, der er nedsat ved direktiv 1999/5/EF (TCAM), på Internettet offentliggøre og ajourføre en vejledende og ikke-udtømmende liste over udstyr, inddelt efter udstyrsklasse, som en vejledning til fabrikanter. Fabrikanterne anbefales at konsultere et bemyndiget organ med hensyn til produkter, der endnu ikke er omfattet af en sådan vejledning.

(12) De i denne beslutning fastsatte foranstaltninger er i overensstemmelse med udtalelse fra TCAM -

VEDTAGET FØLGENDE BESLUTNING:

Artikel 1

1. Radio- og teleterminaludstyr, der kan markedsføres og tages i brug uden begrænsninger, udgør en klasse. Denne klasse har betegnelsen "klasse 1". Klassen tildeles ikke en identifikation af udstyrsklasse.

2. Radioudstyr, hvoraf medlemsstaterne begrænser ibrugtagningen i henhold til artikel 7, stk. 2, i direktiv 1999/5/EF, eller hvoraf medlemsstaterne begrænser markedsføringen i henhold til artikel 9, stk. 5, i direktiv 1999/5/EF, udgør en klasse. Denne klasse har betegnelsen "klasse 2". Klassen tildeles følgende identifikation af udstyrsklasse:

>PIC FILE= "L_2000097DA.001401.EPS">

3. Kommissionen vil i samråd med Udvalget for Overensstemmelsesvurdering og Markedstilsyn på Teleområdet (TCAM) offentliggøre og ajourføre en vejledende og ikke-udtømmende liste over udstyr eller udstyrstyper, der er omfattet af ovenstående udstyrsklasser, på det netsted, der indeholder oplysninger om direktiv 1999/5/EF (http://europa.eu.int/comm/enterprise/rtte).

Artikel 2

Denne beslutning er rettet til medlemsstaterne.

Udfærdiget i Bruxelles, den 6. april 2000.

På Kommissionens vegne

Erkki Liikanen

Medlem af Kommissionen

(1) EFT L 91 af 7.4.1999, s. 10.